**ОБОСНОВКА НА ИНДИКАТИВНА ГОДИШНА РАБОТНА ПРОГРАМА ЗА 2021 г.**

**ОПЕРАТИВНА ПРОГРАМА „ДОБРО УПРАВЛЕНИЕ“ (ОПДУ)**

Индикативната годишна работна програма (ИГРП) за 2021 г. на Оперативна програма „Добро управление“ (ОПДУ) беше публикувана за обществено обсъждане на 01.10.2020 г., в съответствие с чл. 26, ал. 3 на Постановление № 162 на Министерския съвет от 2016 г. Срокът за предложения и коментари по ИГРП 2021 беше 21.10.2020 г.

В срока за обществено обсъждане на ИГРП 2021 г. бе получено едно предложение за включване на отделна процедура: с писмо № 457900-422 от 21.10.2020 г. Институтът по психология – Министерство на вътрешните работи (ИП-МВР) заяви своето желание и готовност за подготовка на проект, който да бъде финансиран по Приоритетна ос 2 „Ефективно и професионално управление в партньорство с гражданското общество и бизнеса“ на ОПДУ. В полученото писмо са детайлизирани целите, обхватът, начинът на изпълнение и необходимият бюджет за реализацията на проекта. С оглед прилагане на принципа на добро финансово управление, при формиране на прогнозната стойност на планираните разходи, ИП-МВР е извършил пазарно проучване за всички дейности, които ще бъдат обект на външно възлагане по ЗОП. УО на ОПДУ прие направеното предложение и процедурата е включена във финалния вариант на ИГРП 2021.

В публикувания за обществено обсъждане вариант на ИГРП 2021 бяха включени пет процедури по Приоритетна ос 1, в съответствие с Актуализираната стратегия за развитие на електронното управление 2019-2023 г., Секторната стратегия за развитие на електронното управление в Националния осигурителен институт – „e-осигуряване” 2018-2023 г. и във връзка с изпълнение на Концепцията за регистрова реформа и Мерки 3 и 66 от Пътната карта за изпълнение на Актуализираната стратегия за развитие на електронното управление в Република България 2019-2023 г. (ПКЕУ). Предвид факта, че Министерство на регионалното развитие и благоустройство и Националният осигурителен институт представиха зрели проектни идеи и изявиха готовност и желание да стартират проектите си още през 2020 г., три от процедурите бяха включени в четвъртото изменение на ИГРП 2020 и съответно отпадат от ИГРП 2021.

Проектът на ИГРП 2021 се състои от **6 процедури на обща стойност 33 310 000 лв.,** както следва:

**1. Приоритетна ос 1 „Административно обслужване и е-управление“:**

**Процедура 1 „Изграждане на единна информационна система в областта на културата“** е процедура чрез директно предоставяне на безвъзмездна финансова помощ с общ бюджет от 6 500 000 лв. Допустим кандидат по процедурата е Министерство на културата. Процедурата е в изпълнение на Мярка 3 „Изпълнение на мерки съгласно Концепцията за регистрова реформа“ от Пътната карта за изпълнение на Актуализираната стратегия за развитие на електронното управление в Република България 2019-2023 г. (ПКЕУ). Чрез предоставяне на финансиране по процедурата основно се цели цялостна трансформация, тематично обединяване и електронизация на регистрите в областта на културата, подобряване на качеството, пълнотата и сигурността на данните и подобряване на процеса по административно обслужване на гражданите и бизнеса.

**Процедура 2 „Надграждане на специализираната информационна система и електронния регистър на недвижимите културни ценности“** епроцедура чрез директно предоставяне на безвъзмездна финансова помощ с общ бюджет от 1,5 млн. лв. Допустим кандидат по процедурата е Национален институт за недвижимо културно наследство (НИНКН). Процедурата е в изпълнение на Мярка 3 „Изпълнение на мерки съгласно Концепцията за регистрова реформа“ от ПКЕУ и е насочена към разширяване обхвата на регистъра на недвижимите културни ценности с данни за всички обекти на недвижимото културно наследство в страната и подобряване на процеса по административно обслужване на гражданите и бизнеса.

Процедурите по Приоритетна ос 1 ще имат принос към изпълнението на следните програмни индикатори: О1-3 „Администрации, подкрепени за въвеждане на комплексно административно обслужване“; О1-7 „Брой подкрепени регистри“; О1-8 „Подкрепени електронни услуги за предоставянето им в транзакционен режим“ и О1-9 „Брой проекти за развитие на секторните системи на е-управление (е-обществени поръчки, е-здравеопазване, е-митници, е-архивиране, е-осигуряване и др.)“.

**2. Приоритетна ос 2 „Ефективно и професионално управление в партньорство с гражданското общество и бизнеса“:**

**Процедура 3 „Повишаване на експертния капацитет на служителите на МВР, чрез специализирани обучения“** епроцедура чрез директно предоставяне на безвъзмездна финансова помощ с общ бюджет от 2 670 000 лв. Допустим кандидат по процедурата е Институтът по психология - Министерство на вътрешните работи. Предложената процедура надгражда проект „Разширяване експертния капацитет на служителите на МВР за превенция на агресивни прояви в обществото, корупция и радикализация“, договор № BG05SFOP001-2.004-0003-C01/27.12.2016 г. Основната цел на процедурата е подпомагане на служителите на МВР, в това число и служителите на ИП-МВР, да придобият знания и компетентности за справяне в ситуации на кризи, водене на преговори, както и да повишат своята устойчивост на кризисни обстоятелства (резилианс). Процедурата е в изпълнение на Стратегическа цел 4 “Професионално и експертно управление”, Специфична цел 4.4 “Подобряване на уменията” на Стратегията за развитие на държавната администрация (СРДА) 2014-2020 г. и допринася пряко за постигане на заложените индикатори и резултати в Пътната карта за изпълнение на СРДА 2015-2020 г.

Очаква се процедурата да има принос към изпълнението на следните програмни индикатори: О2-6 „Обучени служители от администрацията“, О2-5 „Брой подкрепени нови/ осъвременени обучителни модули за администрацията“, R2-2 „Служители от администрацията, успешно преминали обучения с получаване на сертификат“ и R2-1 „Брой подкрепени администрации, прилагащи механизми за организационно развитие и управление ориентирано към резултатите“.

**3. Приоритетна ос 3 „Прозрачна и ефективна съдебна система“:**

**Процедура 4 „Постигане на предсказуемо и качествено правосъдие, посредством механизма за преюдициално запитване“** е процедура чрез директно предоставяне с общ бюджет от 140 000 лв. Бюджетът на процедурата е определен въз основа на размера на предвиденото финансиране за мярка 5.1.5 от Актуализираната ПК за изпълнение на Актуализираната стратегия за продължаване на реформата в съдебната система с източник на финансиране ОПДУ. Предвидено е процедурата да бъде обявена през първото тримесечие на 2021 г. Допустим кандидат по процедурата е Върховният административен съд. Чрез предоставяне на финансиране по процедурата се цели подобряване на процеса по идентифициране на случаите, в които следва да се отправи преюдициално запитване чрез подобряване на квалификацията и уменията на съдиите от системата на административното правосъдие относно отправянето на преюдициални запитвания, осигуряване на еднакво прилагане от страна на съдиите от системата на административното правосъдие относно решенията по дела на ЕСПЧ, СЕС и такива по преюдициални запитвания, както и намаляване и предотвратяване на потенциалните случаи на неправомерен отказ от отправяне на преюдициални запитвания. Очаква се процедурата да има принос към изпълнението на няколко програмни индикатора по Приоритетна ос 3, а именно – О3-1 „Подкрепени анализи, проучвания, изследвания, методики и оценки, свързани с дейността на съдебната система“, R3-1 „Въведени нови и усъвършенстване на съществуващи инструменти за модернизация на съдебната власт“.

**4. Приоритетна ос 4 „Прозрачна и ефективна съдебна система“:**

**Процедура 5 „Осигуряване функционирането на националната мрежа от областни информационни центрове (ОИЦ) 2022-2023“** е процедура чрез директно предоставяне на безвъзмездна финансова помощ по Приоритетна ос 4. Допустими кандидати по процедурата са общинските администрации, на чиято територия са административните центрове 28-те области на територията на Република България.Процедурата ще бъде отворена за кандидатстване през четвъртото тримесечие на 2021 г. предвид изтичането на проектите за ОИЦ в края на 2021 г., за да се осигури непрекъсваемост на подкрепата и функционирането им. Бюджетът на процедурата от 6 млн. лв. е формиран на база на предходната процедура по ОПДУ за функционирането на ОИЦ в периода 2019-2021 г., по която бе приложена схема за финансиране с единна ставка в съответствие с чл. 68б, пар. 1 на Регламент (ЕС) № 1303/2013 и член 6, ал.1 от ПМС № 189/2016 г., като при необходимост и в случай на реализирани спестявания по оста е възможно да бъде увеличен с до 20 %.

**Процедура 6 „Техническа помощ за хоризонталните структури за програмиране, наблюдение, управление, контрол, координация, сертифициране и одит на ЕСИФ“** е процедура чрез директно предоставяне на безвъзмездна финансова помощ по Приоритетна ос 4. Допустими кандидати по процедурата са ЦКЗ, СО, ОО, НСИ, АОП, Звеното за държавни помощи –МФ, Дирекция ДПРС, Националната структура за координация и контрол по изпълнение на мерки от Националната приоритетна рамка за действие (НПРД) за НАТУРА 2000 – НСКК по НПРД, Дирекция АФКОС в МВР, ИА СОСЕЗФ и Държавна агенция „Електронно управление“ – ДАЕУ. Процедурата ще бъде отворена за кандидатстване през четвъртото тримесечие на 2021 г. предвид изтичането на финансовите планове в края на 2021 г., за да се осигури непрекъсваемост на подкрепата и функционирането им. Бюджетът на процедурата от 16 500 000 лв. е формиран на база наличен ресурс по ПО 4 на ОПДУ, като при реализирани спестявания по оста е възможно да бъде увеличен.

Всички процедури спазват логиката на интервенции, описана в програмата и допринасят за изпълнението на целите и за постигането на целевите стойности на програмни индикатори по ПО 1, ПО 2, ПО 3 и ПО 4.